text: Omdiskuteret minister får opbakning fra baglandet
  22 februar 2016 kl. 17.20
  Pensioneret landmand Henning Toftegård fra Sommersted har ikke meget til overs for kritikken af miljø- og fødevareministeren.
  Kritikken mod fødevareminister Eva Kjer Hansen (V) er noget "makværk" og er "opdigtet".
  Sådan lyder nogle af de kradse ord fra pensioneret landmand Henning Toftegård fra Sommersted, når han skal beskrive den kritik, flere professorer er kommet med af fødevareministerens nye landbrugspakke.
  - Det er ikke værd at bruge så meget krudt på ministeren. Det er beregninger, de brygger sammen ved skrivebordet og ikke ude i virkeligheden, siger Henning Toftegård til TV SYD.
  Henning Toftegård står frem på opfordring fra blandt andet fire landmænd i Sønderjylland. Han er medlem af Venstre, og han bakker derfor helt op om Eva Kjer Hansen.
  - Hun er den bedste minister, vi har haft i lang tid og den, der er fagligt bedst klædt på til opgaven, siger Henning Toftegård.
  
  